ፕሬዚዳንት አል ሲሲ በጎረቤት ሃገራት እየተነሳ ያለው ተቃውሞ አደገኛ መሆኑን ገለጹ
የግብፁ ፕሬዝዳንት አብዱል ፈታህ አል ሲሲ በጎረቤት ሃገራት እየተነሳ ያለው ተቃውሞ አደገኛ ነው ሲሉ አስጠንቅቀዋል፡፡ከሳምንት በፊት የግብፅ ምሁራን እና ጋዜጠኞች በሱዳን እና በአልጀሪያ የተነሳው ህዝባዊ ተቃውሞ አደገኝነቱን በመግለፅ የአረቡ አብዮት እንዲነሳ ሊያደርግ ይችላል ማለታቸው ይታወሳል፡፡በተለይም በሱዳን እና በአልጀሪያ  የተነሳው ተቃውሞ በማህበራዊ ትስስር ገፆች እና በተለያዩ ድረገፆች መዛመቱ አብዮቱ እንዲነሳ ያደርጋል ሲሉ ከመጀመሪያው የአረብ አብዮት ጋር በማመሳከርም ነው የገለፁት፡፡ጅማሬው በተለይ እንደግብፅ ላሉ የህዝባቸውን ሰላማዊ ሰልፍ የማድረግ መብት የከለከሉ እና በሃገራቸው ላይ ያለውን ሰፊ ቀውስ እንዲሸፋፈን ለሚያደርጉ ሃገራት ከባድ ማስጠንቀቂያ ነው ብለዋል ምሁራኑ፡፡የግብፁ ፕሬዝዳንት አብዱል ፈታህ አል ሲሲ በበኩላቸው በሱዳን እና በአልጀሪያ የተነሱ ህዝባዊ ተቃውሞዎች አካሄዳቸው አደጋ ውስጥ የሚከት እንደሆነ ተናግረዋል፡፡የአጃንስ ፍራንስ ፕረስ ዘገባ እንደሚያሳው ፕሬዝዳንቱ እሁድ እለት በጎረቤት ሃገራት የቀጠለው ተቃውሞ ሃገርን የሚያፈርስ ነው ሲሉ መናገራቸውን ነው፡፡የአረቡን አብዮት ደጋግመው የሚተቹት አል ሲሲ በተለያዩ ቦታዎች ያሉ ተቃዋሚዎች አገራቸውን እያፈረሱ ነው ብለዋል፡፡የአደባባይ ተቃውሞዎች እንዳይካሄዱ የከለከለችው ግብፅ በርከት ያሉ ተቃዋሚዎችን ለእስር መዳረጓን የሰብዓዊ መብት ተቆርቋሪዎች ለአጃንስ ፍራንስ ፕረስ ተናግረዋል፡፡አምነስቲ ኢንተርናሽናል ግብፅ ለሰላማዊ ተቃዋሚዎች አደገኛ አገር መሆኗን መግለፁንም ዘገባው አስነብቧል፡፡የፖለቲካ ሳይንስ ፕሮፌሰር የሆኑት ሃሰን ናፋ ሁለተኛው የአረብ አብዮት በሱዳን የተጀመረ ይመስላል፡ አልጀሪያም ለተመሳሳይ እጣ ተዘጋጅታለች ሌሎቹም መከተላቸው አይቀርም ማለታቸውን ሚድል ኢስት ሞኒተር አስነብቧል፡፡ፕሮፌሰሩ አክለውም የአረቡ ህዝብ ለአምባገነኖች እንደማይገዛ እና ማህበራዊ ኢ ፍትሃዊነትን እንደማይታገስ ግልፅ ነው ብለዋል፡፡የሙስሊም ወንድማማቾች ተወካይ ቁጡብ አል አረቢ በበኩሉ ‹‹የአረቡ አቢዮት ነበልባል አሁንም አለ ዘንድሮ ይበልጥ የሚዛመትበት ጊዜ ላይ ነው›› ብሏል፡፡አልጀሪያውያን ተነስተዋል፡፡ በአረቡ ህዝብ ላይ ምንም ብትዝቱም ልታቆሙት አትችሉም ህዝቡ ነፃነቱን ያውጃል ያሉት ደግሞ ገጣሚ አብዱላ ራሂም የሱፍ ናቸው ብሏል ሚድል ኢስት ሞኒተር፡፡ግብፃዊው የአልጀዚራ ጋዜጠኛ መሃመድ ማኸር አክል በበኩሉ በሱዳን እና በአልጀሪያ የተነሳው ተቃውሞ ከባድ መሆኑን በመግጽ ለነፃነት ተስፋ የሚሰጥ መሆኑን ገልጿል፡፡